KIRJALLINEN KYSYMYS P-1449/03

esittäjä(t): Bárbara Dührkop Dührkop (PSE) komissiolle

(16. huhtikuuta 2003)

Aihe: Euroopan parlamentin jäsenten avustajien lasten lukukausimaksut Eurooppa-kouluissa

Kööpenhaminassa 28. ja 29. huhtikuuta 1998 kokoontunut Eurooppa-koulujen johtokunta päätti Euroopan komission vastustuksesta huolimatta luokitella Euroopan parlamentin jäsenten avustajien lapset III ryhmään. Tämä merkitsee sitä, että heidän täytyy maksaa täydet lukukausimaksut, jotka lukuvuonna 20032004 olivat lukuvuotta kohden 1 886 euroa esikoulussa, 2 622 euroa ala-asteella ja 3 578 euroa yläasteella sekä lukiossa.

Aiemmin Euroopan parlamentin jäsenten avustajien lapset kuuluivat I ryhmään, ja heillä oli siten vapautus lukukausimaksun maksamisesta.

Olen tietoinen siitä, että kyseisen päätöksen teki Eurooppa-koulujen johtokunta, mutta koska Euroopan komissiolla on edustajansa johtokunnassa, voisiko se tiedottaa seuraavista asioista: Millä perusteilla johtokunta päätyi muuttamaan käytäntöä, jonka mukaan Euroopan parlamentin jäsenten avustajien lapset kuuluivat I ryhmään hyvin pitkän ajan?

Kuten komissio hyvin tietää parlamentin jäsenten avustajien palkka rahoitetaan suoraan Euroopan unionin yleisestä talousarviosta, jonka pääluokan I 39 luvussa (parlamentin jäsenten avustajiin liittyvät menot) oleva budjettikohta 3910 sisältää määrärahat yhden tai useamman avustajan palkkaamisen ja palveluksien käyttämisestä aiheutuviin kustannuksiin. Parlamentin jäsenten kuluja ja korvauksia koskevien sääntöjen 14 artiklan mukaan avustajien työsopimus tehdään parlamentin jäsenen ja avustajan välillä tai avustajan ja kolmannen maksajan välillä.

I ryhmään kuuluvat myös lapset, joiden vanhemmilla ei ole julkista eikä yksityistä työsopimusta Euroopan unionin toimielinten kanssa. Heidän palkkaansa ei rahoiteta Euroopan unionin yleisestä talousarviosta, eivätkä he työskentele minkään toimielimen palveluksessa kuten parlamentin jäsenten avustajat. Eikö komissio ole sitä mieltä, että tässä esitettyjen perusteluiden valossa on olemassa enemmän kuin riittävästi puolueettomia syitä, jotka tukevat parlamentin jäsenten avustajien lasten sisällyttämistä I ryhmään?

Neil Kinnockin komission puolesta antama vastaus

(4. kesäkuuta 2003)

Brysselin Eurooppa-koulu I esitti kysymyksen siitä, mihin ryhmään parlamentin jäsenten avustajien lapset kuuluvat, kun kahden avustajan lapset ilmoitettiin kouluun lukuvuodeksi 1997/1998. Koulun rehtori ei ollut varma, oliko parlamentin jäsenten avustajien lasten hyväksyminen ryhmään I perusteltua.

Kysymys annettiin 28.29. huhtikuuta 1998 pidetyn johtokunnan kokouksen käsiteltäväksi. Kuten kysymyksen esittänyt parlamentin jäsen aivan oikein toteaa, komissio kannatti lasten luokittelemista ryhmään I ja perusteli kantaansa näin: Vaikka muodollisesti ottaen onkin totta, että suora yhteys on avustajan ja parlamentin jäsenen välillä eikä avustajan ja parlamentin välillä, on kuitenkin myös totta, että avustajan palkkaava parlamentin jäsen ei toimi yksityishenkilönä tai toimielimen ulkopuolisena henkilönä vaan nimenomaan siitä syystä, että hän on parlamentin jäsen ja samalla kiinteä osa sitä.

Lukuun ottamatta Italiaa, joka ainoana kansallisena valtuuskuntana oli komission kanssa samalla kannalla, kaikki valtuuskunnat katsoivat näiden lasten kuuluvan ryhmän III oppilaisiin parlamentin avustajien statuksen muuttamiseen asti, koska parlamentilla ja avustajalla ei ole suoraa työsuhdetta.

Asiaa koskevassa kokouspöytäkirjaotteessa sanotaan: Komission edustaja ja Italian valtuuskunta olivat sitä mieltä, että nämä lapset olisi luokiteltava ryhmään I, mutta monet valtuuskunnat olivat asiasta eri mieltä. Hollanin valtuuskunta korosti tehtyjen päätösten laittomuutta kuten asiakirjasta käy ilmi , kun osa näistä lapsista oli luokiteltu ryhmään I. Johtokunta päätti, että lapset, jotka oli jo luokiteltu ryhmään I, saisivat pysyä kouluissa ryhmässä, johon heidät oli jo luokiteltu. Vaikka komissio vastustikin ajatusta, päätettiin hyväksyä hallinto- ja talouskomitean ehdotus, että jo kouluun otetut lapset luokiteltaisiin ryhmään III, jossa he olisivat ensisijaisessa asemassa.

Sopivan tilaisuuden tullen komissio aikoo kaikesta huolimatta toistuvasti tuoda esille kantansa sen puolesta, että parlamentin jäsenten avustajien lapset luokiteltaisiin ryhmään I, varsinkin jos avustajien asemaa muutetaan Euroopan yhteisön virkamiehiä ja muita työntekijöitä koskevien henkilöstösääntöjen uudistamisesta tehdyn parlamentin ehdotuksen mukaisesti.

Kuten kysymyksen esittänyt parlamentin jäsen ehkä tietää, 21. kesäkuuta 1994 tehdyn yleissopimuksen mukaan Eurooppa-koulut ovat laitoksia, jotka on perustettu lähinnä Euroopan yhteisöjen työntekijöiden lasten opettamiseen. Muut lapset voivat käydä näitä kouluja johtokunnan asettamissa rajoissa.

Johtokunta, joka on kouluista vastaava hallitusten välinen muu kuin yhteisön organisaatio, on vastuussa yleissopimuksen noudattamisesta, ja sillä on päätäntävalta opetukseen, budjettiin ja hallintoon liittyvistä asioista, jotka ovat tarpeen tehtävän suorittamiseksi. Käyttämällä kyseistä toimivaltaa johtokunta on hyväksynyt säännön, jonka mukaan oppilaat jaetaan kolmeen ryhmään. Oppilaat hyväksytään kouluun ja heidän koulumaksunsa määräytyvät näiden ryhmien mukaan.

Ryhmään I kuuluvat Euroopan yhteisön toimielimissä ja elimissä, jotka johtokunnan mielestä ovat toimielimiin verrattavia, työskentelevien henkilöiden lapset, kun vanhemmat on suoraan palkattu vähintään yhdeksi vuodeksi. Nämä lapset on hyväksyttävä Eurooppa-kouluun eikä heiltä peritä lukukausimaksua.

Ryhmään II kuuluvat oppilaat, joihin sovelletaan erillisiä sopimuksia tai päätöksiä, joissa heille annetaan tietyt oikeudet ja velvollisuudet.

Ryhmään III kuuluvat oppilaat, joita ei luokitella ryhmään I tai II. Heidät otetaan kouluun, jos koulussa on vapaita paikkoja. Kouluun hyväksyminen tapahtuu ensisijaisuusperiaatteen mukaan, ja he maksavat lukukausimaksun.

Johtokunnan säännön soveltaminen oppilaiden valintaan on koulujen rehtorien vastuulla.